लट्ठमार होली में जीत हुरियारिन बोलीं, लला फिर आइयो
भास्कर संवाददाता| मथुरा / भरतपुर
बरसानाकी रंगीली गली सोमवार को राधा-कृष्ण की होली से साकार हो उठी, जब नंदगांव के हुरियारों और बरसाने की हुरियारिनों के बीच लट्ठमार होली हुई। इस मौके पर जमकर रंग, अबीर, गुलाल उड़ा। हुरियारिनों के लाठियों के वार को हुरियारों ने ढाल से झेला और खूब ठिठोली हुई। होली में मिली जीत से उत्साहित हुरियारिन बोली, लला फिर आइयो होली खेलन।
हजारों वर्ष पुरानी राधा-कृष्ण की फाग परंपरा को सोमवार पूरे उत्साह और उमंग के साथ मनाया गया। वाद्ययंत्र एवं होली गीतों के साथ फागुन की मस्ती में चहुंओर थी। पारंपरिक वाद्यों के बीच गायन एवं आसमान में उड़ते अबीर-गुलाल ने लोगों को आनंदित कर दिया। प्रारंभ ढाल और पिचकारी लेकर हुरियारे ब्रह्म गिरी पर्वत स्थित लाडलीजी मंदिर पहुंचे, जहां रसिया गायन हुआ। यादव और गोस्वामी समाज ने होली की चौपई निकाली। गोस्वामी समाज की चौपई प्रिया कुंड मार्ग पर पहुंची, जहां नंदगांव के सबसे वृद्ध गोस्वामी का समधी के तौर पर एक रुपया देकर स्वागत किया। लाडलीजी मंदिर पहुंचकर बरसाना और नंदगांव के हुरियारों ने ‘गिरधर के अनुराग सौ रंग भीज रहौ बरसानौ जू पद गाया। बरसाना के युवकों ने अपनी पिचकारियों से टेसू के फूलों से निर्मित रंग बरसाना शुरू कर दिया, जिससे नंदगांव के हुरियारे तर-बतर हो गए। बाद में हुरियारे रंगीली गली पहुंचे तो वहां प्रतीक्षारत बरसाने की हुरियारिनों ने प्यार भरी गालियां सुनाना प्रारंभ कर दिया। हंसी-ठिठोली के बीच उड़ते रंगों पर प्रेम की लाठी बरसी। इन लाठियों से नंदगांव के हुरियारे अपनी ढालों की ओट में बचते हुए नजर आए। लाठियों के वार सहते हुए उछल-कूद करते नजर आए। फूलगली, सुदामा मार्ग, राधाबाग मार्ग, थाना गली, मुख्य बाजार, बाग मोहल्ला में ढालों पर लाठियों की आवाजें गूंज रही थीं। जब नंदगांव के हुरियारे हार गए तो गोपियां कहने लगीं लला फिर आइयो खेलन होरी। अंत में दोनों पक्षों ने लाड़ली-लाल के जयकारे बोलकर होली का समापन किया। हुरियारे नंदगांव के लिए प्रस्थान कर गए।
भरतपुर. बरसाने में लट्ठमार होली खेलते हुरियारे एवं हुरियारिनें। -फोटो : कैलाश नवरंग
होली महोत्सव
awa_Deva bho_Deva hin_Deva hin_Deva awa_Deva bho_Deva